
נוסח לא מתוקן

מושב רביעי

פרוטוקול מס'
מישיבת ועדת הכספים

יום רביעי, כ"ח בניסן התשס"ו (26 באפריל, 2006), שעה: 12:30

סדר היום: מיגון יישובי עוטף עזה ומוסדות החינוך שבהם
נכחו:
חברי הוועדה:

יעקב ליצמן – היו"ר

חיים אורון

זאב אלקין

מנחם בן ששון

ניסן סלומינסקי

מוזמנים:
יעקב ברקאי – רפרנט בטחון, אגף תקציבים, משרד האוצר

יעקב זימרת – אגף תקציבים, משרד הבטחון

שמעון יפרח – רמ"ח תקציבים (מיל), פקמ"ר

ייעוץ משפטי: 
עו"ד הלית מגידו

ייעוץ כלכלי: 
סמדר אלחנני

מנהל הוועדה: 
טמיר כהן

רשמה: 
שושנה מקובר

מיגון יישובי עוטף עזה ומוסדות החינוך שבהם 

היו"ר יעקב ליצמן:

שלום רב, אני פותח את ישיבת הוועדה בנושא: מיגון יישובי עוטף עזה ומוסדות החינוך שבהם. 

כפי שדיברנו קודם, אני ממתין לשמוע את הסיכום שגובש בין משרד האוצר למשרד הביטחון. האם הגעתם להסכמה? 

יעקב ברקאי:

כפי שאמרנו קודם, ישנה סיבה אובייקטיבית: מנכ"ל משרד הבטחון נמצא בדיון אצל ראש הממשלה בפועל, וראש אגף התקציבים נמצא כרגע בטיסה לבריטניה, ויחזור יום חמישי בערב.

יעקב זימרת:

אנחנו ממליצים לאפשר למשרד הביטחון ולמשרד האוצר, עם פיקוד העורף, לדבר על כך במהלך סוף השבוע הקרוב, לא כולל שישי שבת. 

היו"ר יעקב ליצמן:

רבותיי, אני רוצה לומר לכם שלוח הזמנים שלי מעט שונה, אבל כיוון שהדברים נובעים גם מסיבות אובייקטיביות, אני אתחשב בכך. ביום ראשון – אני לא יודע אם זה יהיה כאן או בתל אביב; זה לא מענין אותי – בנושא הזה אני לא אשקוט. מדוע אמרתי שמדובר בסיבות אובייקטיביות? כי קובי הבר חוזר ביום שישי, והוא יהיה כבר ביום ראשון. 

ההחלטה של הוועדה בעינה עומדת, דהיינו: החלטת הוועדה ביחס לכך ש-52 מיליון השקלים הנותרים מתחלקים חצי לביטחון וחצי לאוצר. אנחנו גם עומדים על הסיכום ביחס לדרישת המועצה, וזה יהיה גם ביחס לכל היישובים האחרים שם: עד 1 בספטמבר, מלבד ההסתייגות שהושמעה קודם, ביחס לדברים אובייקטיביים שונים, בהם דברים חדשים שבאמצע בניה. 

זאב אלקין:

אבל תכניסו שהוא התחייב עד נובמבר.

היו"ר יעקב ליצמן:

אתה צודק, כי אם לא נכניס את חודש נובמבר, זה יהיה פברואר. אני מקבל את הערתו של חבר הכנסת אלקין, ומכניס גם אותה. 

רבותיי, אם במשך היום תגיעו להסכמה, אחסוך את הישיבה ביום ראשון. אם לא, אקבע ישיבה ביום ראשון בבוקר. אני מבקש מאוד. בסך הכל, לא מדובר במי-יודע-מה, ואפשר להגיע כאן להסכמות. אם כן, זו החלטתה של הוועדה. אני חושב שזה מייצג גם את מי שנמצאים כאן וגם את מי שלא נמצאים. הם פשוט לא ידעו עדיין, אבל בסך הכל זאת היתה המגמה של כולם.

מנחם בן-שושן:

אם אפשר, הייתי מבקש שזה יהיה מוקדם, ב-7:30. אם זה לא אפשרי, חבר הכנסת אלקין ואנוכי מבקשים שהישיבה תקבע ל-12:30. 

חיים אורון:

לא, זה הורג את כל היום.

מנחם בן-שושן:

אבל אנחנו מלמדים באוניברסיטה. נפלו עלינו בחירות, ואנחנו צריכים לגמור קורסים לתלמידים.

היו"ר יעקב ליצמן:
באופן חד פעמי, אפשר לקבוע את הישיבה ב-12:30. קח בחשבון שעוד מעט יהיה חוק ההסדרים. 

ניסן סלומינסקי:
אני לא אוכל להגיע.

היו"ר יעקב ליצמן:

אם כן, זו ההחלטה. אבקש מאוד שתנסו להגיע להסכמה. 

חיים אורון:

האם מחר תינתן הודעה סופית לגבי מועד קיום הישיבה? אם אתה מקבל מהם תשובה, אתה מבטל את הישיבה. 

היו"ר יעקב ליצמן:
אני עדיין לא מודיע על ישיבה. אם אקיים ישיבה, אעשה את זה באותו - - - 

תודה לכולכם, הישיבה נעולה.
הישיבה ננעלה. 
